31997D0252
L 101/46
JURNALUL OFÍCIAL AL UNIUNII EUROPENE
DECIZIA COMISIEI
din 25 martie 1997
de stabilire a unor liste provizorii ale unităților din țările terțe din care statele membre autorizează importurile de lapte și produse lactate destinate consumului uman
(Text cu relevanță pentru SEE)
(97/252/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă de tranziție, a unor liste provizorii de unități din țările terțe din care statele membre sunt autorizate să importe anumite produse de origine animală, produse pescărești sau moluște bivalve vii (1), modificată de Decizia 97/34/CE (2), în special articolul 2 alineatul (1),
întrucât Decizia 95/340/CEE (3) a Comisiei, modificată ultima dată de Decizia 96/584/CE (4), stabilește o listă de țări terțe din care statele membre autorizează importurile de lapte și produse lactate;
întrucât cerințele de sănătate animală și de certificare veterinară care se aplică importurilor de lapte și produse lactate din țările care figurează pe respectiva listă au fost stabilite prin Decizia 95/343/CEE (5) a Comisiei, modificată ultima dată de Decizia 97/115/CE (6);
întrucât Comisia a primit de la anumite țări terțe liste cu unități, precum și garanții că respectivele unități respectă toate cerințele de sănătate comunitare și că, în cazul în care una dintre ele nu le-ar respecta, exporturile sale către Comunitatea Europeană ar fi suspendate;
întrucât Comisia nu a fost în măsură să verifice, pentru toate țările terțe implicate, conformitatea unităților cu cerințele comunitare și nici valabilitatea garanțiilor oferite de autoritățile competente;
întrucât, pentru a evita întreruperea comerțului cu lapte și produse lactate provenite din respectivele țări terțe, este necesar să li se acorde acestor țări o perioadă suplimentară în care statele membre să poată importa în continuare lapte și produse lactate din unitățile pe care le-au autorizat; întrucât, pe durata acestei perioade, Comisia adună, de la țările terțe respective, garanțiile necesare înscrierii lor pe listă, în conformitate cu procedura descrisă în Decizia 95/408/CE;
întrucât, la încheierea acestei perioade, țările terțe care nu și-au trimis listele cu unități conform reglementărilor comunitare nu mai pot să exporte lapte și produse lactate spre Comunitate;
întrucât statele membre au sarcina de a se asigura că unitățile din care importă lapte și produse lactate se supun unor cerințe de producere și comercializare cel puțin la fel de severe ca normele comunitare;
întrucât, prin urmare, se pot întocmi, pentru anumite țări, liste provizorii de unități care produc lapte și produse lactate;
întrucât măsurile prevăzute de prezenta decizie sunt în conformitate cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Statele membre autorizează importurile de lapte și produse lactate din unitățile enumerate în anexă.
(2) Statele membre pot autoriza, până la 1 iulie 1997, importurile de lapte și produse lactate din unități din țări terțe care nu apar în lista din anexă.
(3) Importurile de lapte și produse lactate se supun în continuare celorlalte prevederi comunitare adoptate în domeniul veterinar.
Articolul 2
Prezenta decizie se aplică de la 1 aprilie 1997.
Articolul 3
Prezenta decizie se adresează statelor membre.
Adoptată la Bruxelles, 25 martie 1997.